মিছিলেই আহত হয়েছে ভাই। সাফ জানালেন বাম সমর্থক বিশ্বনাহ কুণ্ডুর দাদা শম্ভু কুণ্ডু। প্রাথমিকভাবে বিশ্বনাথ কুণ্ডুর আহত হওয়ার কারণ নিয়ে ধোঁয়াশা তৈরি হয়েছিল। একদিকে যেমন বাম নেতৃত্ব প্রথম থেকেই দাবি করছিলেন, গতকাল পুলিসের লাঠিচার্জেই মাথায় গুরুতর আঘাত পান বিশ্বনাথ। অন্যদিকে মেডিক্যাল রিপোর্টে জানানো হয়, বিশ্বনাথের দাদা জানিয়েছেন বাড়িতে পড়ে গিয়ে নাকি মাথায় আঘাত লাগে তাঁর। একইভাবে লালবাজারের পুলিসকর্তাদের দাবি, বাড়িতে পড়ে গিয়েই মাথায় আঘাত লাগে বিশ্বনাথ কুণ্ডুর। প্রতিবেশীরা অবশ্য জানিয়েছেন, আহত অবস্থায় বিশ্বনাথ কুণ্ডুকে গতকাল ফিরতে দেখেছেন তাঁরা। পুলিসকর্তাদের দাবি সরাসরি খারিজ করলেন বিশ্বনাথের দাদাই। বললেন পুলিসি লাঠিচার্জেই গুরুতর জখম তাঁর ভাই।  এইমুহূর্তে আশঙ্কাজনক অবস্থা সিপিএম কর্মী বিশ্বনাথ কুণ্ডু। দেখতে গেলেন সিপিআইএম নেতা দেবেশ দাস, আবু সুফিয়ান।টানা আটঘণ্টার অস্ত্রপচারের পর এখনও গভীর কোমায় আচ্ছন্ন সিপিএম কর্মী বিশ্বনাথ কুণ্ডু। যে কোনও সময় মস্তিষ্কের ক্রিয়া বন্ধ হয়ে যেতে পারে বলেই আশঙ্কা চিকিত্‍সকদের। এই মুহুর্তের একটি বেসরকারি হাসপাতালে ভেন্টিলেশনে রাখা হয়েছে তাঁকে। গঠন করা হয়েছে মেডিক্যাল বোর্ড। গতকাল সিপিএমের লালবাজার অভিযানে বাম কর্মী সমর্থকদের ওপর বেপরোয়া লাঠি চার্জে মাথা ফাটে বিশ্বনাথ কুণ্ডুর। গতকাল ধর্মতলা ও বেন্টিঙ্ক স্ট্রিটে বাম কর্মীরা পুলিসি ব্যারিকেড ভাঙার চেষ্টা করলে উত্তেজনা ছড়ায়। পরপর তিনটি ব্যারিকেড ভেঙে পড়ায় পুলিসের সঙ্গে বাম কর্মীদের ধস্তাধস্তি বেধে যায়।